বিহারে জিতে মনোবল বাড়লেও, বাংলা জয় সহজ হবে না BJP–র কাছে!

ওয়েব ডেস্ক: বিহারে মিটেছে ভোটপর্ব (Bihar Assembly Election)। মহাগঠবন্ধনকে কুপোকাত করে বিহারে ফের ক্ষমতায় এনডিএ (NDA)। নীতীশের সঙ্গে জোট বেঁধে বিহারের লক্ষ্যে সফল বিজেপি (BJP)। এবার মোদি, শাহের টার্গেট যে বাংলা হবে, তার ইঙ্গিত মিলেছে গতকালই। প্রথমে কেন্দ্রী মন্ত্রী গিরিরাজ সিং বাংলা দখলের হুমকি দেন। পরে সেই কথাই বলেন প্রধানমন্ত্রী নরেন্দ্র মোদি (Narendra Modi)। কিন্তু বিহার মডেলে কি বাংলা জয়ের স্বপ্ন পূরণ হবে বিজেপির? কি বলছে সমীকরণ?

শুক্রবার বিকেলে বিহারে এনডিএ-র জয়ের প্রসঙ্গে বক্তব্য রাখতে গিয়ে প্রধানমন্ত্রী মোদি বলেন, “গঙ্গা মা বিহার হয়েই বাংলায় যায়৷ আর বিহারের এই জয়, অনেকটাই নদীর মতো, নিজেই বঙ্গে তাঁর রাস্তা তৈরি করে নেবে৷’’ তিনি আরও বলেন, “বিহার বাংলার বিজয়ের পথ প্রশস্ত করেছে। বাংলার মানুষদের আশ্বস্ত করছি, এবার বাংলা থেকেও জঙ্গলরাজকে উপড়ে ফেলবে বিজেপি৷’’

আরও পড়ুন: ভোটে না জিতলে মাস্ক খুলবেন না ! বিহারের জনতা কোন রাস্তা দেখাল পুষ্পম প্রিয়াকে?

কিন্তু বিহারের মতো বাংলায় ক্ষমতায় আসা বিজেপির কাছে সহজ হবে না। এর পিছনে অনেক কারণ রয়েছে। মহিলা উন্নয়নের প্রকল্পের মাধ্যমে বিহারের মহিলাদের আর্থিক সাহায্য দিয়ে যেভাবে মহিলা ভোটারদের বিপুল সমর্থন কুড়িয়েছেন নীতীশ কুমার (Nitish Kumar), সেভাবেই বাংলায় জয়ের পথ প্রশস্ত করে রেখেছে মমতা বন্দ্যোপাধ্যায়ের (Mamata Banerjee) সরকার। বলা বাহুল্য, মমতার দেখানো এই পথে হেঁটেই বিহারে ফের ক্ষমতায় এসেছে এনডিএ জোট।

একইসঙ্গে বাংলায় বিজেপির সংগঠন এখনও ততটা শক্ত নয়, যতটা পরিপক্ক তৃণমূল কংগ্রেসের সাংগঠনিক কাঠামো। যেভাবে বিহারের মানুষের মনে নীতীশের জন্য আবেগ রয়েছে, মমতা বন্দ্যোপাধ্যায়ের জন্য সেই একই আবেগ কাজ করে গ্রাম বাংলার অনেক মানুষের মনে। তাই বিশেষজ্ঞদের মতে, নীতীশের মতো বাংলাতেও ২০২৬-এ বিপুল জনমত নিতে ক্ষমতায় আসবে তৃণমূল সরকার। তাহলে কি বিজেপি নেতাদের হুঙ্কারই সার! এর উত্তরে মিলবে সময়ের সঙ্গে।